Ջուլիա Վոլֆ

Ջուլիա Վոլֆ (, ), ժամանակակից ամերիկացի կոմպոզիտոր, որի ստեղծագործությունն իր ոճով բնորոշվում է որպես պոստմինիմալիստական։ Նրա երկերը արտացոլում են Ամերիկայի Միացյալ Նահանգների պատմության ու հասարակական կյանքի՝ լայն հետաքրքրություն ներկայացնող իրադարձություններ։ Ջուլիա Վոլֆը Նյու Յորքում գործող Bang on a Can կազմակերպության հիմնադիր անդամ է, կազմակերպություն, որն իր առաջնահերթ խնդիրն է համարում ժամանակակից երաժշտության ստեղծումն ու տարածումը։

Երգչախմբի ու երաժշտախմբի համար գրած Anthracite Fields կանտատի համար նա 2015 թվականին արժանացել է Պուլիցերյան մրցանակի, 2016-ին էլ՝ Մաք Արթուր հիմնադրամի սահմանած մրցանակներից մեկին, որը նախատեսված էր արտակարգ ինքնատիպություն և իր արվեստին առավելագույն նվիրվածություն դրսևորած հեղինակներին խրախուսելու համար։

Կենսագրություն 
Դեռ պատանեկան տարիքից Ջուլիան դաշնամուրի դասեր է առել, այնուհետև երաժշտական կրթությունը շարունակել Միչիգանի համալսարանում, որն ավարտել է 1982 թվականին՝ ստանալով երաժշտության և թատրոնի բակալավրի աստիճան։ Տեղափոխվել է Նյու Յորք, որտեղ ծանոթացել է կոմպոզիտորներ Մայքլ Գորդոնի և Դեյվիդ Լանգի հետ։ Վերջիններս, որ այդ ժամանակ դեռ սովորում էին Եյլի համալսարանի երաժշտական դպրոցում, համոզել են Ջուլիային՝ ընդունվելու այդ ուսումնական հաստատություն։ 1984 թվականին Վոլֆը դարձել է վերոհիշյալ երաժշտական դպրոցի դասախոս, կոմպոզիտոր Մարտին Բրեսնիկի ուսանողուհին։ 1986 թվականին ավարտել է Եյլի համալսարանը՝ ստանալով երաժշտության մագիստրոսի աստիճան, իսկ դրան հաջորդած տարում Գորդոնի ու Լանգի հետ հիմնադրել է Bang on A Can-ը։

2012 թվականին Փրինստոնի համալսարանում արժանացել է երաժշտական կոմպոզիցիայի գծով դոկտորի աստիճանի։ Հետագայում նրան կոմպոզիցիայի պրոֆեսորի կոչում է շնորհվել Մանհեթենի երաժշտական դպրոցում և Նյու Յորքի համալսարանի Շտայնհարդի անվան դպրոցում։

Անձնական կյանք 
1984 թվականին Ջուլիա Վոլֆն ամուսնացել է կոմպոզիտոր Մայքլ Գորդոնի հետ։ Ունեն երկու զավակ։ Բնակվում են Մանհեթենում։

Ծանոթագրություններ 

Պուլիտցերյան մրցանակակիրներ
Փրինսթոնի համալսարանի շրջանավարտներ
Եյլի համալսարանի շրջանավարտներ
Ֆուլբրայթի կրթաթոշակակիրներ
Միչիգանի համալսարանի շրջանավարտներ
20-րդ դարի դասական կոմպոզիտորներ